Az Egészségügyi Minisztérium szakmai protokollja

Húgyúti fertőzések

Készítette: A Csecsemő- és Gyermekgyógyászati Szakmai Kollégium

I. Alapvető megfontolások

HBCs kódok: 578A, 578B, 610Z

1.1. Definíció és kompetencia-szintek
Húgyúti fertőzések (HUTI) alatt azt a kórállapotot értjük, amely során a húgyutakban a disztális urethrától felfelé patogén kórokozók telepszenek meg, s a folyamatot gyulladásos reakciók kísérik.

Szignifikáns bakteriuria: patogén kórokozók a vizeletben. 

Középsugárvizelet: >105/ml, katéteres vizelet: >104/ml, hólyag punkcióval nyert vizelet: minden csíraszám kóros.

Kompetencia-szintek

Újszülött-csecsemőkori húgyúti infectió: intézeti ellátás indokolt

Nagyobb gyermekek esetén (3 éves kor felett):

Cystitis az alapellátásban kezelhető, recidiva esetén intézeti kivizsgálás szükséges.

Lázas húgyúti fertőzés: intézeti ellátást igényel. 

Húgyúti malformáció gyanúja esetén: gondozásba vétel megítélése és annak kontrolja: gyermeknephrológiai és urológiai szakorvossal rendelkező nagy forgalmú kórházban, 

1.1.1.) Kiváltó tényezők

· Uropathogén kórokozó túlsúlyba kerülése (bélflóra, perinealis flóra megváltozása)

· A húgyúti mucosa barriere ellenállásának átmeneti vagy tartós (veleszületett ill. szerzett) csökkenése

1.1.2.) Kockázati tényezők

Életkor (újszülött és csecsemőkor, lányoknál a szobatisztaságra szoktatás időszaka, a nemi élet megkezdésének időszaka, terhességek)

Vizelet pangásra hajlamosító tényezők, leggyakrabban

· Ureterovesicalis stenosis

· Vesico-ureteralis reflux (VUR)

· Pyelo-ureteralis stenosis

· Húgyúti kövesség

· Neurogén hólyag, 

· Meningomyelokele

· Prune-belly syndroma

Vesico-ureteralis reflux:

Az ureterovesicalis szájadék primér vagy szekundér elégtelensége. HUTI-ra és vese parenchyma károsodásra hajlamosít. Primer VUR talaján recidiváló fertőzések alakulnak ki, de pyelonephritis után is visszamaradhat VUR.

Kimutatása: első vizsgálatkor retrográd mictiós cystografiával lehetséges. A reflux fennállását kontroll vizsgálat során direkt vagy indirekt radionukleid mictiós cystográfiával vizsgálhatjuk.

Kezelése: 

1. Tartós kemoprofilaxis (csökkentett dózisú, este egy adagban alkalmazott antibiotikum illetve antimikróbás szer) fél-egy évig, esetleg tovább. 

2. Sebészi megoldás (csak terápia rezisztens esetekben, kemoprofilaxis alatt kialakuló többszöri recidíváknál, ill. fejlődési rendellenességekhez társuló VUR eseteiben).

1.2. Panaszok / Tünetek / Általános jellemzők

A klinikai tüneteit befolyásolja a HF lokalizációja, valamint a beteg életkora.

· Dysuria, pollakisuria: a fájdalmas ill. gyakori vizelés akut cystitisre jellemző. 1.5-2 éves kor előtt nehezen értékelhető tünet. Akut vizelési panasz azonban nem jelent feltétlenül cystitist, a háttérben vulvitis ill. balanitis is állhat. 

· A láz a veseparenchymát érintő gyulladás tünete.

·  Deréktáji fájdalom az akut  gyulladás okozta vesetok feszülés következménye. 4-5 éves kor előtt a gyermekek e fájdalomról nem tudnak pontosan beszámolni, gondos vizsgálattal azonban már néhány hónapos csecsemőnél kimutatható.

· Ujszülöttkorban a tünetek aspecifikusak: étvágytalanság, súlyesés, anemia, apátia vagy éppen irritabilitás. A láz gyakran hiányzik, a hőmérséklet szubnormális is lehet.

1.3. A betegség leírása

1.3.1.) Érintett szervrendszer(ek)

Klinikai megjelenés:

· Aszimptomás bakteriuria

· Cystitis

· Haemorrhagias cystitis

· Pyelonephritis

Aszimptomás bakteriuria: nincs klinikai tünete.

Cystitis: pollakisuria, dysuria, vizelet inkontinenciával vagy anélkül. Láz és általános tünetek hiányoznak.

Haemorrhagias cystitis: mint cystitisnél leírtak. Dominál a haematuria, amely makroszkópos is lehet.

Pyelonephritis: láz, hányás, hasfájás (elsősorban, de nem kizárólagosan a vesetájékon), rossz általános állapot. Kombinálódhat a cystitis tünettanával is.

Egy éves kor alatt a pyelonephritis szepszis formájában jelentkezhet.

A recidívák gyakran tünetszegényebbek, mint az első manifesztáció.

A különböző kórképek primer formában (vizeletelvezetési zavar vagy egyéb prediszponáló tényező nélkül), szekunder formában (funkcionális vagy anatómiai vizelet elvezetési zavar) ill. egyes betegségekhez társultan (diabetes mellitus, hypokalaemia) jelenhetnek meg.

1.3.2.) Genetikai háttér

Gyakori a húgyúti malformációk családi halmozódása. Az index esetek testvéreiben ez 10-30%-ot elérheti. 

1.3.3.) Incidencia / Prevalecia / Morbiditás / Mortalitás Magyarországon

Gyakoriság: lányok 5 %-a, fiúk 1 %-a az adoleszcens korig legalább egyszer megbetegszik HUTI-ban. 1 éves kor alatt a fiúk aránya nagyobb. Recidíva a lányok 50 %-ában alakul ki, míg fiúknál az első életév után a recidíva ritka.

II. Diagnózis

1. A diagnosztikus tevékenységnek célja

· A HUTI bizonyítása a frissen vett vizelet leukocyta- és baktériumszám kóros megemelkedésével

· Az alsó húgyúti fertőzés és a szisztémás gyulladás elkülönítése 

· Vizelet elvezetési zavarok és más prediszponáló tényezők kizárása

Vizeletvételi technika

A vizeletvizsgálatnak nagy diagnosztikus értéke van. Kórosan pozitív eredmény kaphatunk azonban nem kellő technikával nyert vizelet vizsgálata során. A vizeletvételi technikák módszerei a beteg életkorától, kooperációs készségétől, valamint a kérdésfeltevéstől függnek.

Alapvető, hogy minden vizeletvizsgálat előtt a külső húgycső nyílás környékét megtisztítsuk, fiúknál a fityma hátrahúzásával, lányoknál a nagyajkak széttárásával (langyos szappanos vízzel, esetleg fertőtlenítők használatával).

Spontán mictiós vizelet: kooperáló gyermeknél rutin vizsgálatra alkalmas. Pyuria, bakteriuria esetében más technikával vett vizeletvizsgálat ismétlés indokolt.

Zacskóban nyert vizelet: csecsemők és nem kooperáló kisdedek esetében rutin vizsgálatra alkalmas. Gondos fertőtlenítés esetében a friss vizelet bakteriológiai vizsgálatra is alkalmas lehet (klinikai tünetekkel együtt).

Középsugarú vizelet: elfogadott módszer bakteriológiai vizsgálatra is.

Hólyag punkcióval nyert vizelet: elfogadott technika, ha tiszta vizelet nyerésére más módszer nincs.

Katéterrel nyert vizelet: speciális indikációk során, illetve ha tiszta vizelet nyerésére más módszer nincs.

Vizeletvizsgálat

Teszt papírcsík használata a HUTI kimutatására csak tájékoztató jellegű, s csak azok a teszt csíkok alkalmasak, amelyek leukocyták kimutatására is készültek. 

Mikroszkópos vizsgálat: csak friss vizelet alkalmas. A vizeletüledékben sejtek, egyéb alakos elemek, baktériumok igazolására megbízható módszer. A baktériumok kimutatására azonban csak orientáló.

Mikrobiológiai vizsgálatok: kórokozó identifikálására, csíraszám kimutatására, kórokozók antibiotikum érzékenységére szolgál. Gyors bakteriológiai lehetőség az URICULT használata. (Baktériumok érzékenységének kimutatására táptalajra tovább kell oltani.)

A vizelet üledék mikroszkópos vizsgálata HUTI-ra utal, amennyiben a friss vizeletben leukocyták és baktériumok láthatók. 10 ml vizelet 5 percig tartó 1500-2000 fordulatszámmal centrifugált üledékét 400x nagyítással vizsgálva kórosnak tartjuk a látóterenként észlelt  > 5 leukocytát. Fehérvérsejt cylinder jelenléte pyelonephritiszre utal.

2.2. Diagnosztikus lépések egyes kórformákban

2.2.1. Aszimptomás bakteriuria

A diagnózis véletlen vagy szűrővizsgálat eredménye. A steril körülmények között nyert vizelet ismételt mikrobiológiai vizsgálata igazolja. 3-6 havonta kontrol, évente hasi ultrahang vizsgálat.

2.2.2. Cystitis

Az alábbi diagnosztikus lépések elsősorban recidiváló cystitis esetén végzendők el:

· Célzott anamnézis: mictios szokások, obstipáció, HUTI családi előfordulása, szexuális aktivitás

· Genitáliak vizsgálata: periurethralis gyulladás, phymosis, adhesio cellularis labii minoris, obesitás

· Vizeletvizsgálat

· Vér: vérsüllyedés, (CRP), vérkép, kreatinin

· Képalkotó diagnosztika: ultrahang vizsgálat (hólyagfal vastagság, vizelet residuum mictio után, vesék)

· Hólyag funkciós vizsgálatok: mictios cystografia, uroflowmetria

2.2.3. Haemorrhagias cystitis

Virulens bakteriális fertőzés, de gyakran vírus fertőzés vagy gyógyszer mellékhatás következtében alakul ki. Ritka kórkép. Diagnosztikus eljárások, mint a cystitis esetében.

2.2.4. Pyelonephritis

· Vizsgálatok, mint cystitisnél

· Képalkotó diagnosztika: ultrahang vizsgálat, mictios cystografia, hegesedés gyanúja esetén DMSA scintigrafia. 

· I.v. urografia igen ritkán, csak célzott kérdésekkel (ureterovesicalis obstrukció).

·  Obstruktív uropathia esetében diurézis scintigrafia.

· Más szervet érintő fertőzések kizárása

2.2.5. A HUTI diagnosztika kivitelezése

Vizelet és vérvizsgálat: az alapellátásban.

Részletes mikrobiológiai vizsgálat: akkreditált mikrobiológiai laboratóriumban.

Képalkotó diagnosztika: megfelelő felkészültséggel rendelkező gyermekradiológiai ill. radiológiai munkahelyen.

Gondozásba vétel megítélése és annak kontrolja: gyermeknephrológiai és urológiai szakorvossal rendelkező nagy forgalmú kórházban, 

III. Terápia

3.1. Aszimptomás bakteriuria

· antibiotikus kezelés nem szükséges.

3.2. Cystitis
· 5-7 napig tartó antimikróbás kezelés. Lehetőleg olyan gyógyszerekkel, amelyek magas vizeletkoncentrációt adnak. (trimetoprim+sulphametaxazol, nitrofurantoin, nalidixsav, oxolinsav, cefuroxim).

3.3. Haemorrhagiás cystitis
· viralis ill. toxikus etiológia esetén antibiotikus kezelés nem szükséges.

3.4. Pyelonephritis
· azonnali terápia magas parenchymás koncentrációt adó, a feltételezett kórokozókra (Gram negatív bélbaktériumok) ható antibiotikummal: cephalosporin származékok, illetve aminoglycosida  7-(10) napig. 

· Terápia módosítás a klinikai válasz illetve a bakteriológiai lelet függvényében történik

· Szupportív kezelés: az exsiccalt, hányó gyermek gyakran igényel infúziós kezelést. Az első napokban ez jól kombinálható az intravénás antibakteriális kezeléssel

· Szekvenciális kezelés: az akut tünetek lezajlása után a kezelés az intravénás antibiotikum (cephalosporin) per os adható változatával folytatható

· A mictios cystografia elvégzéséig (az antibiotikum terápia befejezése után 4 héttel) kemoprofilaxis adása indokolt. Amennyiben VUR nem igazolódik, az antibiotikus terápia befejezhető

3.5. Műtét
· Az anatómiai malformáció talaján kialakult recidiváló húgyúti fertőzések esetén az anatómiai eltérés műtétje indokolt lehet.

· Az indikáció felállításában gyermeknephrológiai, gyermekradiológiai és gyermeksebészeti/gyermekurológiai közreműködés szükséges.

IV. Rehabilitáció

V. Gondozás

4.1. Rendszeres ellenőrzés

· Az anatómiai malformációval nem rendelkező betegeknél az infectiót követően 1 hónapig hetente, majd fél évig havonta ill. panasz esetén soron kívül vizeletvizsgálat szükséges.

· Az anatómiai malformációt mutató betegek esetén, amennyiben műtét nem történik

· Ha vesico-ureteralis reflux áll fen: folyamatos vizeletdesinficiálás

· Rendszeres vizeletkontroll (2 hetente, ill. infectiós tünetek esetén)

· A malformáció (stenosis, VUR) időszakos kontrollja szükséges izotópvizsgálattal (évente)

· Amennyieben az anatómiai malformációt műtéttel korrigálták, a műtétet lövetően

· Ha vesico-ureteralis reflux állt fenn: folyamatos vizeletdesinficiálás folytatása még fél évig, 

· Rendszeres vizeletkontroll (2 hetente, ill. infectiós tünetek esetén)

· A malformáció (stenosis, VUR) kontrollja izotópvizsgálattal a műtét után fél évvel

2. Megelőzés

· Hygiénés rendszabályok otatása, betartásuk ellenőrzése (vulva toilette, vizelési technika)

3. Lehetséges szövődmények

· Korai szövődmények:

· Urosepsis, pyonephros, akut veseelégtelenség  

· Késői szövődmények:

· zsugorvese, hypertonia

4. Kezelés várható időtartama / Prognózis

A HUTI rövidtávú prognózisa jó. Késői kimenetele a betegség korai felismerésétől, az időben elkezdett, megfelelően kivitelezett és ellenőrzött kezeléstől függ. A pyelonephritis talaján kialakuló vese parenchyma károsodás a felnőttkorban magas vérnyomás betegséget, súlyosabb esetben krónikus veseelégtelenséget okozhat. Különösen veszélyeztetettek az egy év alatti csecsemők.

5. Dokumentáció, bizonylat

· Cystitis, esetén ambuláns lap az aktuális fizikális vizsgálat eredményeiről a vizsgálatokról és terápiáról.

· Pyelonephritis esetén kórházi ápolás dokumentumai, zárójelentés, további diagnosztikus és terápiás tervvel.

· Rendszeres gondozás esetén ambuláns lap vezetése az aktuális fizikális vizsgálat eredményeiről a vizsgálatokról és terápiáról.

